Jebet voitti 3 000 metrin estejuoksun Aasian-mestaruuden 2013. Vuoden 2014 alle 20-vuotiaiden MM-kilpailuissa Eugenessa hän voitti kultaa ajalla 9.36,74. Myöhemmin samana vuonna hän voitti kultaa Aasian kisoissa ajalla 9.31,36. Pekingin MM-kilpailuissa 2015 hän sijoittui 11:nneksi. Jebet saavutti helmikuussa 2016 hopeaa Aasian hallimestaruuskilpailujen 3 000 metrin juoksussa ja Aasian maastojuoksumestaruuskilpailuissa. Vuoden 2016 kesäolympialaisissa Rio de Janeirossa hän voitti kultaa uudella Aasian ennätyksellä 8.59,75. Hän juoksi 27. elokuuta 2016 Saint-Denis'n Timanttiliigan kilpailussa maailmanennätysajan 8.52,78. Maailmanennätyksen rikkoi heinäkuussa 2018 kenialainen Beatrice Chepkoech. Jebet sijoittui Kampalan maastojuoksun MM-kilpailuissa 2017 seitsemänneksi ja sai joukkuepronssia. Lontoon MM-kilpailuissa 2017 hän oli estejuoksussa viides.